Lietotie saīsinājumi

NPAIS – Nepilngadīgo personu informācijas atbalsta sistēma;

ATR - Administratīvi teritoriālā reforma

**Ieteikumi lietvedības un arhīva jautājumos bāriņtiesām, saistībā ar administratīvi teritoriālo reformu**

1. Reorganizējamās bāriņtiesas savus pastāvīgi glabājamos dokumentus, kuri ir sakārtoti un aprakstīti, nodod valsts glabāšanā attiecīgajam Zonālajam valsts arhīvam, kura uzraudzības/darbības teritorijā atradās minētā bāriņtiesa.
2. Ilgstoši glabājamos dokumentus valsts glabāšanā nodot, tikai ja nav funkciju, tiesību un saistību pārņēmēja.
3. Bāriņtiesa savas arhīva, īslaicīgi glabājamās un aktīvajā lietvedībā esošās lietas/ dokumentus nodod jaunizveidotajai bāriņtiesai (vai pašvaldības domes nozīmētam darbiniekam) ar nodošanas-pieņemšanas aktu (turpmāk – Akts). Akta kopiju iesniedz attiecīgajam Zonālajam valsts arhīvam, kura uzraudzības teritorijā atradīsies jaunizveidotā bāriņtiesa.
4. Īslaicīgi glabājamos dokumentus, ilgstoši glabājamos dokumentus un pastāvīgi glabājamos dokumentus /lietas, kuras nav sakārotas un aprakstītas, uzskaita Sarakstā, kuru sastāda pamatojoties uz bāriņtiesas lietu sarakstu. Dokumentus un lietas Sarakstā uzskaita pa gadiem, norādot apjomu. Minēto Sarakstu pievieno Aktam kā pielikumu.
5. Slēdz lietvedībā esošos lietu reģistrus, reģistrācijas žurnālus, apliecinājumu un citu darbību reģistru, testamentu grāmatu.
6. Testamentu grāmatas noslēdz, bet nenodod. Pāriet tās bāriņtiesas pārziņā, kuras darbības teritorijā ietilps attiecīgā administratīvā teritorija. Bāriņtiesu likuma 66.panta piektā daļa paredz, ka *testamentu grāmata sastāv no testamentu oriģināliem, kas sakopoti sējumā reģistra numuru secībā. Novada pagastos un novada pilsētās bāriņtiesa ved atsevišķas testamentu grāmatas, to nosaukumā norādot bāriņtiesas nosaukumu un attiecīgā novada pagasta vai attiecīgās novada pilsētas nosaukumu.* Līdz ar to arī jaunajā novadā ievērojams šis nosacījums un katrā pagastā, pilsētā veidojama sava testamentu grāmata.
7. Atsevišķās apvienotajās bāriņtiesās, kuras šobrīd tiek reorganizētas, joprojām glabājas apvienošanas procesā pārņemtie likvidēto bāriņtiesu arhīva dokumenti/lietas. Ja tos šobrīd reorganizējamajai apvienotajai bāriņtiesai nebūs iespējams sakārtot un nodot valsts glabāšanā, tad tie ir jānodod jaunizveidotajām bāriņtiesām atbilstoši to darbības teritorijai. (iekļauj Aktā). Tie pastāvīgi un ilgstoši glabājamie dokumenti, kurus no minētajām likvidētajām bāriņtiesām pārņēma un turpināja, pabeidza apvienotā bāriņtiesa, tie ir aprakstāmi un iekļaujami apvienotās bāriņtiesas fondā.
8. Aprakstot pastāvīgi glabājamās un ilgstoši glabājamās lietas, turpina katras iepriekš likvidētās un šobrīd reorganizējamās bāriņtiesas attiecīgajā Zonālajā valsts arhīvā uzskaitīto arhīva fondu uzziņu sistēmas.
9. Jaunizveidotajai bāriņtiesai attiecīgajam Zonālajam valsts arhīvam ir jāiesniedz pārņemto reorganizēto/likvidēto bāriņtiesu pastāvīgi un ilgstoši glabājamo dokumentu sakārtošanas grafiks (kādos termiņos plāno sakārtot un arī informēt, kad plāno nodot valsts glabāšanā pastāvīgi glabājamos dokumentus). Vēlamais grafiku iesniegšanas termiņš: 2021.g. 1.decembris.
10. Ja apvienojot divas vai vairākas bāriņtiesas un tiek izveidota jauna iestāde – reģistrus un to arhīvu fondus slēdz (vairs nepapildina ar jaunām lietām). Bāriņtiesa, kuras darbības teritorija nemainās, turpina iesāktās lietas un reģistrus.
11. Jaunizveidotā bāriņtiesa iekārto reģistrus un tie sākas ar datumu, kad izveidota jaunā bāriņtiesa.
12. Ja vienai bāriņtiesai nodod citas bāriņtiesas dokumentus, lietas nodevušās bāriņtiesas reģistros izdara atzīmes par aktīvo lietu nodošanu un tās uzskaites numuru lietas pārņēmušās bāriņtiesas attiecīgajā reģistrā. Lietas pārņēmušās bāriņtiesas reģistros izdara atzīmes par nodevušo bāriņtiesu un nodevušās bāriņtiesas lietas uzskaites numuru.
13. Elektronisko dokumentu nodošanai ir cita akta forma. Ministru kabineta 2012.gada 6.novembra noteikumi Nr.749 «Kārtība, kādā nodod dokumentus pastāvīgā valsts glabāšanā Latvijas Nacionālajā arhīvā» 3.pielikums.
14. Elektroniskos dokumentus lietu līmenī apraksta atsevišķā uzskaites sarakstā tāpat papīra dokumentus. Par failu nodošanu, ja rodas neskaidrības, lūgums sazināties ar arhīva speciālistiem.
15. Pašvaldības datorspeciālista piesaiste elektronisko dokumentu nodošanai – individuāli vērtējams un katrā pašvaldībā atsevišķi risināms jautājums.
16. Līdz jaunās bāriņtiesas izveidei darbu turpina visas esošās bāriņtiesas, saglabājot bāriņtiesas nosaukumu, reģistrācijas numuru un lietojot esošās veidlapas. No pašvaldības lēmuma atkarīgs, kad darbu uzsāks jaunā bāriņtiesa, attiecīgi ar tās darbības uzsākšanu, izveido un lieto veidlapas ar jaunās institūcijas rekvizītiem.
17. Plānota un saskaņošanai atbildīgajām institūcijām nodota jauna paraugnomenklatūra. Līdz ar to pirms jauno reģistru izveides vēlams sagaidīt informāciju par jaunās paraugnomenklatūras apstiprināšanu.

**Informācijas sistēmu lietojums pēc 1.jūlija, NPAIS darbība**

Datu devēji nodrošina piekļuvi saviem reģistriem, pamatojoties uz vienošanos, kura ir noslēgta ar konkrēto pašvaldību. Nav nepieciešams anulēt esošās vienošanās starp datu devējiem un pašvaldībām turpinot nodrošināt piekļuvi reģistriem, jo jaunveidojamās novadu pašvaldības ir apvienojamo pašvaldību tiesību un saistību pārņēmējas, līdz ar to paliek spēkā vienošanās starp datu devēju un konkrēto pašvaldību. Pēc jaunveidojamās novadu pašvaldības izveidošanas, tās domei būs jālemj par nepieciešamību veikt izmaiņas vienošanās nosacījumos ar datu devēju. Līdz jaunās domes lēmumam datu devēji var nodrošināt pašvaldībām piekļuvi atbilstošajiem datu devēja datiem, kāda paredzēta spēkā esošajās vienošanās.[[1]](#footnote-1)

**Biežāk uzdotie jautājumi par NPAIS lietošanu**

1. **Vai jauno, ATR ietvaros izveidoto,pašvaldību bāriņtiesām būs iespējams pēc 01.07.2021. izmantot NPAIS?**
* NPAIS būs iespējams izmantot, tikai būs nepieciešama lietotāju pārreģistrācija, lai lietotāji varētu vadīt NPAIS datus zem jaunajām/apvienotajām pašvaldībām, kā arī iestāžu kodifikatorā veikt iestāžu atbilstību ar jaunajām iestādēm. \*(nepieciešama datu pārbaude testa vidē uz reālu piemēru, 100% pareizībai).
* Lietotāju pārreģistrācijai nepieciešami saraksti ar jaunajiem iestāžu nosaukumiem, lai varētu papildināt iestāžu kodifikatoru un saraksti ar lietotājiem, kuri būs jāpārreģistrē.
* Ja kāds no darbiniekiem pārtrauc darba attiecības pēc reformas, tad nepieciešams norādīt tos darbiniekus, kam jāanulē tiesības.
* Par pārreģistrāciju iestādes var sūtīt jaunos nosaukumus jau tagad, bet lietotājus pārreģistrēs jau pēc reformas.
1. **Kas notiks ar bijušo pašvaldību bāriņtiesu ievadītajām lietām NPAIS? Vai jaunizveidotā bāriņtiesa tām piekļūs, varēs turpināt lietas?**
* Ja iestāžu kodifikatorā būs norādīta pareiza veco un jauno iestāžu atbilstība un pareizi pārreģistrēti lietotāji, tad pie NPAIS Bāriņtiesu lietām varēs piekļūt (nepieciešama datu pārbaude testa vidē uz reālu piemēru, 100% pareizībai).
1. **Vai lietā pirms ATR iekļautā informācija un pēc ATR iekļautā informācija būs savstarpēji sasaistīta un pieejama kā viena lieta, proti, vai būs iespējams strādāt kā ar vienu lietu? Vai ATR dēļ nebūs jāveido jauna lieta paralēli jau esošai aktīvai lietai un abas lietas pastāvēs paralēli? Ja jā, kā praktiski būs iespējams piekļūt šīs lietas vecajai, līdz ATR ieveidotajai daļai?**
* Ja jaunizveidotās iestādes un iepriekšējo bāriņtiesu atbilstība būs pareiza, tad strādāt ar veco lietu varēs, bet nebūs jaunais bāriņtiesas nosaukums (nepieciešama datu pārbaude testa vidē uz reālu piemēru, 100% pareizībai).
1. **Kā jaunās pašvaldības bāriņtiesa varēs atrast informāciju NPAIS?**

**-** NPAIS saglabājās tās pašas meklēšanas iespējas, kādas ir līdz šim. Galvenie meklēšanas parametri parasti ir persona (to var secināt pēc auditācijas, ka NPAIS sistēmā lietotāji meklē personas). Informācija par iepriekš ievadītajiem datiem, ja tie ir likvidētajā pašvaldībā, būs redzama, jo arhivētie dati no kodifikatoriem netiek dzēsti un uz jauno pašvaldību tos nevar migrēt, jo x dienā bija x pašvaldība un tas paliek datu bāzē (tā ir datu vēsture).

1. **Vai un kas mainīsies NPAIS saistībā ar ATR?**
* Galveno kārt tiks papildināti iestāžu kodifikatori ar jaunajām iestādēm, vecās iestādes tiks arhivētas, un būs ievadīta iestāžu atbilstība saistībā ar saņemto informāciju no pašvaldībām vai bāriņtiesām, kuras norādīs savu jauno struktūru un atbilstību jaunajai struktūrai ar vecajām iestādēm.
1. **Vai automātiski sistēmā nomainīsies bāriņtiesu nosaukumi, ņemot vērā ATR?**
* Sistēmā iepriekš ievadītajām bāriņtiesām automātiski nemainīsies bāriņtiesu nosaukumi, jo tie ir vēsturiskie dati, kuri nav paredzēti migrācijai. Ja 2020. gadā bāriņtiesas nosaukums bija x, tad visi ieraksti, kuri vadīti ar šo bāriņtiesu, līdz jaunās bāriņtiesas izveidei, paliks ar šo nosaukumu x. Pēc jaunas bāriņtiesas izveides, būs jauni bāriņtiesu nosaukumi, kurām būs norādīta atbilstība ar iepriekšējām bāriņtiesām.
1. **Vai iepriekš izveidotajām, aktīvajām lietām, kas ievadītas NPAIS līdz ATR, būs jāveido jauni lietu numuri, vai būs jālieto vecie numuri (vai lieta būs jāpārnumurē NPAIS, vai tas būs iespējams)?**
* NPAIS sistēmā, ja dati ir ievadīti sadaļā Bāriņtiesas un apstiprināti datu nodošanai uz VSAA un UGF, tad datus nav iespējams koriģēt, un ievadītā informācija ir nodota tālāk. Ja nepieciešams mainīt datus, tad ir jādzēš ārā lieta, lai dati par dzēšanu tiktu pareizi nodoti uz VSAA un UGF un tad no jauna ar jauniem numuriem jāievada, bet te jāņem vērā, ka atkārtoti vadot datus vairs nebūs iespējas ievadīt datus ar bāriņtiesu nosaukumiem, kuras bija līdz NPAIS reģistrēta jaunā bāriņtiesa, jo šīs Bāriņtiesas būs arhivētas iestāžu kodifikatorā, bet ievadei ir pieejamas tikai aktuālās iestādes. Līdz ar to nav ieteicama numuru maiņa jau ievadītām lietām.

**! Līdz ar to esošajām bāriņtiesām lūgums pārliecināties par datu ievadi lietām, kam būtu jābūt savadītām NPAIS**

1. Vides un reģionālās attīstības ministrijas informācija [↑](#footnote-ref-1)